Document ID: 32002D0349

Απόφαση της Επιτροπής
της 26ης Απριλίου 2002
για την κατάρτιση του καταλόγου των προϊόντων που πρέπει να αποτελούν αντικείμενο ελέγχου στους συνοριακούς σταθμούς επιθεώρησης σύμφωνα με την οδηγία 97/78/ΕΚ του Συμβουλίου
[κοινοποιηθείσα υπό τον αριθμό Ε(2002) 1527]
(Κείμενο που παρουσιάζει ενδιαφέρον για τον ΕΟΧ)
(2002/349/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 3 παράγραφος 5,
Εκτιμώντας τα ακόλουθα:
(1) Για λόγους σαφήνειας, τα προϊόντα ζωικής προέλευσης που αναφέρονται στο άρθρο 2 παράγραφος 2 στοιχείο α) της οδηγίας 97/78/ΕΚ πρέπει να περιλαμβάνονται σε έναν ενιαίο κατάλογο μαζί με τον κατάλληλο κωδικό ΑΝΙΜΟ και την κατάλληλη δασμολογική κλάση ΣΟ (συνδυασμένη ονοματολογία) που αναφέρεται επίσης ενδεικτικά και για ευκολότερη χρήση.
(2) Ωστόσο, ο κατάλογος δεν πρέπει να αφορά ή να επηρεάζει τα φυτικά προϊόντα τα οποία επίσης υπόκεινται σε κτηνιατρικούς ελέγχους και αναφέρονται στο άρθρο 19 της οδηγίας 97/78/ΕΚ, ούτε τα προϊόντα που απαλλάσσονται από τους κτηνιατρικούς ελέγχους και τα οποία αναφέρονται στο άρθρο 16 της ίδιας οδηγίας.
(3) Κρίνεται επίσης σκόπιμο, τα σύνθετα προϊόντα τα οποία περιέχουν μόνον ένα περιορισμένο ποσοστό προϊόντων ζωικής προέλευσης να υπόκεινται σε διαδικασίες ελέγχου για να αποφευχθεί οποιαδήποτε διαφορά ερμηνείας στους συνοριακούς σταθμούς επιθεώρησης και συνεπώς, οι στρεβλώσεις του εμπορίου. Ωστόσο, δεδομένης της πολυπλοκότητας του θέματος αυτού και της ανάγκης πραγματοποίησης εκτίμησης του κινδύνου, ενδεχομένως από κατάλληλη επιστημονική επιτροπή που θα τη διενεργήσει σε κοινοτικό επίπεδο, πρέπει να συνεχίσουν να ισχύουν οι εθνικοί κανόνες στο διάστημα αυτό.
(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα προϊόντα ζωικής προέλευσης που απαριθμούνται στο παράρτημα αποτελούν αντικείμενο κτηνιατρικού ελέγχου στους συνοριακούς σταθμούς επιθεώρησης σύμφωνα με τις διατάξεις της οδηγίας 97/78/ΕΚ.
Άρθρο 2
Ο κατάλογος των προϊόντων ζωικής προέλευσης που περιλαμβάνονται στο παράρτημα ισχύει με την επιφύλαξη των παρεκκλίσεων που αναφέρονται στο άρθρο 16 ή του καταλόγου των φυτικών προϊόντων που αναφέρονται στο άρθρο 19 της οδηγίας 97/78/ΕΚ.
Άρθρο 3
Κατά παρέκκλιση από το άρθρο 1, τα σύνθετα είδη τροφίμων που απαριθμούνται στο παράρτημα τα οποία περιέχουν μόνον ένα περιορισμένο ποσοστό προϊόντων ζωικής προέλευσης συνεχίζουν να υπόκεινται στην εθνική νομοθεσία.
Η πρώτη παράγραφος εφαρμόζεται μόνο μέχρι τη στιγμή της διενέργειας της εκτίμησης κινδύνου των σύνθετων προϊόντων που πρέπει να υπάγονται στο καθεστώς των κτηνιατρικών ελέγχων.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 26 Απριλίου 2002.

Labels: 3
17
5
6